Amposta, pionera amb l’ús del vehicle elèctric compartit
Inici Societat al Baix Ebre Amposta, pionera amb l’ús del vehicle elèctric compartit
A partir de les 17.00 h. els ciutadans podran llogar a un cost econòmic un vehicle elèctric per hores
La ciutadania d’Amposta podrà llogar un vehicle elèctric fora d’horari laboral i durant els caps de setmana a un cost econòmic en el marc d’un projecte de mobilitat elèctrica compartida que impulsa la cooperativa Som Mobilitat amb el suport de l’Ajuntament d’Amposta. Dilluns 27 de novembre, les dues entitats van signar un conveni de col·laboració segons el qual l’Ajuntametn cedeix una plaça d’aparcament al costat del punt de recàrrega de vehicles elèctrics a la zona del Mercat. L’alcalde d’Amposta, Adam Tomàs, ha destacat el compromís del municipi amb la mobilitat sostenible. “Volem mentalitzar a la gent de la possibilitat d’utilitzar cotxes elèctrics compartits” ha dit l’alcalde, que s’ha mostrat satisfet que el cas ampostí sigui el primer en que empresa, administració i ciutadania es posen d’acord en l’ús d’un cotxe compartit.
Aquest vehicle compartit, el primer a les Terres de l’Ebre, ha estat impulsat per l’Ateneu Cooperatiu Terres de l’Ebre, que agrupa diferents entitats d’economia social al territori, i gràcies a un acord amb la cooperativa Som Mobilitat.
En el marc de la presentació del vehicle, el representant de l’Ateneu Cooperatiu de les Terres de l’Ebre, Jaume Castellà, ha explicat que serà un cotxe que utilitzaran els treballadors de les entitats signants – Fundació Privada Gentis i la cooperativa CRESOL Solucions Energètiques Locals – en horari laboral però que a partir de les 17:00 hores de la tarda estarà obert a la ciutadania.
“La idea és trencar amb la lògica del vehicle privat que es té aparcat el 95% del temps sota casa” ha assegurat Arnau Vilardell, coordinador de Som Mobilitat a tot Catalunya. “Tots som molt conscients que el volum d’automòbils que tenim a les nostres carreteres generen molts problemes de contaminació” ha afegit Vilardell, que assegura que en aquests moments ja hi ha 9 cotxes d’ús compartit a tot Catalunya.
“L’objectiu és fer-lo servir per trajectes curts, ja que no volem rivalitzar amb el transport públic, un transport que creiem que ha de seguir sent utilitzat per a trajectes llargs” ha afegit Vilardell.
Aquest vehicle elèctric obre el camí a la incorporació de més vehicles que puguin estar a l’abast de la ciutadania. Per utilitzar-los, només és necessari fer-se soci de Som Mobilitat, fet que suposa tenir accés directe a una aplicació mòbil que gestiona el calendari d’utilització i també la ubicació del vehicle.
El dijous dia 30 de novembre a les 19:30 a l’Espai Kowo d’Amposta tindrà lloc la presentació del projecte a la ciutadania que coincidirà amb la constitució del grup local Som Mobilitat d’Amposta, moment en el qual s’aprofitarà per explicar als possibles interessats com poden utilitzar el vehicle .
La cooperativa de consum Som Mobilitat, que no té ànim de lucre, va nèixer el 2016 amb la voluntat que diferents entitats del territori puguin signar acords per gestionar de forma autònoma els serveis de mobilitat elèctrica compartida.
Vehicle elèctric compartit
Article anteriorCiutadans reclama que es retiri la pancarta ‘Llibertat presos polítics’ dels ajuntaments de Reus, Cambrils, Móra la Nova i Cunit
Article següentLa policia intervé dotze aparells de medicina estètica falsos en centres de bellesa d’arreu de l’Estat
L’Estat destina 2 MEUR per reparar urgentment els estralls del temporal Glòria al Delta
Comencen les cremes controlades de 50 hectàrees de senillar al delta de l’Ebre
Arriba el calendari 2018 de l’Ajuntament de Móra d’Ebre